Rafa Alarcón i el seu Dr. Amoret proposen una nit de monòleg i riures
2025-07-24

Tornen els divendres nit de monòlegs d’humor a Burjassot, aquesta vegada de la mà de Rafa Alarcón. L’actor, presentador i còmic valencià arriba a la Casa de Cultura, divendres que ve 13 de desembre, a les 22.00 h i ho fa reconvertit en el particular Dr. Amoret, per a oferir un servei de consultoria en assumptes d’amor, en viu i en directe. L’entrada al xou és lliure i gratuïta, fins a completar l’aforament.

Problemes amb la parella? Sospita d’enganys? Soledat? Qualsevol dubte serà resolt en la consulta de Rafa Alarcón, el Dr. Amoret. I si no es resolen, almenys, el públic que acudisca té els riures i la bona estona assegurats.

A través de sketches i moments interactius amb el públic, el Doctor A. Moret aborda els temes més candents de l’amor i de les relacions de parella, en un xou molt divertit en què cap assumpte d’amor quedarà sense abordar per l’expert doctor, des dels desafiaments de la convivència, passant per les infidelitats, les relacions obertes, la por al compromís o els secrets millor guardats de la seducció.